Il-prova reali għal kwalunkwe komunità sseħħ fi żmien ta' kriżi. Hekk kif inwettqu verifiki fuq il-banek tagħna permezz ta' testijiet tal-istress, illum hi l-ħajja nnifisha li qed tuża l-migrazzjoni drammatika bħala t-test tal-istress biex tivverifika lill-komunità tagħna. U kien proprju dan is-suġġett tal-aħħar laqgħa tal-Kunsill Ewropew. Ir-riżultati tafuhom. Għaldaqstant, ippermettuli naqsam magħkom ħsieb aktar ġenerali - speċjalment peress li fi żmien għaxart ijiem il-Kunsill Ewropew li jmiss ser ikun qed jittratta l-istess problema. Il-bidliet storiċi u t-theddid fuq skala kbira jesiġu sens ta' dinjità u ta' fiduċja fl-individwi minn kull komunità, partikolarment bħalissa, meta d-dinja kollha qed tiffoka l-attenzjoni tagħha fuq l-Ewropa u fuq ir-reazzjoni tagħha għall-mewġa tar-refuġjati. L-Ewropa hi soġġetta għal kritika dejjem aktar severa, u n-nuqqas ta' qbil internament u l-kritika reċiproka bejnietna jgħinu biss lil min hu kontrina. Kważi kulħadd fl-Ewropa ngħaqad mal-kor tal-kritiċi, filwaqt li huma biss ftit dawk li jiddefendu r-reputazzjoni tajba tagħha. Fin-Nazzjonijiet Uniti, wieħed jista' jkollu l-impressjoni li l-Ewropa hi l-agħar post fid-dinja għar-refuġjati. Emmnuni, ħassejtni iżolat hemmhekk jien u niddefendi r-reputazzjoni tajba tal-Ewropa, billi ppruvajt nikkonvinċi lill-udjenza li l-verità dwar l-Ewropa hi waħda kompletament differenti. Mijiet ta' eluf ta' refuġjati jivvjaġġaw lejn l-Ewropa peress li jafu li l-komunità tagħna għadha l-iktar waħda miftuħa u tolleranti fost il-komunitajiet kollha. Aħna nibqgħu dawk li jirrispettaw l-istandards u l-konvenzjonijiet internazzjonali, u, l-Ewropa għadha l-post fejn il-poplu, kull poplu, jgħix f'sikurezza aqwa minn dik f'postijiet oħra. Ejja ma nħallux li l-Ewropa ssir il-vittma taċ-ċirkostanzi minħabba l-ġlied ta' bejnietna u minħabba li moħħna sabiex nagħtu t-tort lil xulxin mingħajr rażan. Inkella, ma ndumux ma nibdew nirċievu priedki mit-teokraziji dwar it-tifsira tat-tolleranza reliġjuża, id-dittaturi jibdew jgħidulna xi tfisser id-demokrazija, u dawk li huma responsabbli għal dan l-eżodu massiv, jibdew jiddettawlna kif għandna nittrattaw ir-refuġjati. Fil-fatt, diġà qegħdin jagħmlu hekk. Hemm pajjiżi, li kważi ma jaċċettaw lill-ebda refuġjat, iżda huma dawk li l-aktar li jsemmgħu leħinhom biex iħeġġu lill-Ewropa biex turi aktar disponibbiltà. Huwa għalhekkli lkoll flimkien, irridu nieħdu ħsieb ir-reputazzjoni tagħna. Nibqgħu nreddnu dwar is-solidarjetà. Dwar kwoti u aktar assistenza għar-refuġjati fuq l-artijiet tagħna, u għal dawk li għadhom fil-kampijiet u f'pajjiżi barra mill-UE. Ejjew niftakru, madankollu, li s-solidarjetà tesiġi fehim u rispett reċiproku. Mingħajr solidarjetà fost l-Istati Membri, m'aħniex ser inkunu nistgħu ngħinu lil ħaddieħor. Huwa l-obbligu komuni tagħna li nassistu lir-refuġjati kif ukoll li nipproteġu l-fruntieri esterni tal-UE. Kulħadd għandu jerfa' dan l-obbligu u fl-istess ħin ħadd ma għandu jitħalla jġorr il-piż waħdu. Għalija, din hi t-tifsira ta' solidarjetà. Irridu nirrispettaw ir-regoli maqbula b'mod komuni. Meta xi ħadd jgħid li ma għandu l-ebda intenzjoni li josserva d-Dritt Ewropew, bħal pereżempju Dublin jew il-kwoti, dan ikun qed jimmina l-essenza tas-solidarjetà u tal-komunità tagħna. L-osservanza tar-regoli dejjem ser tfisser is-sagrifiċċju ta' parti mill-interessi tagħna. Nixtieq niddedika dawn il-kliem lill-Ungeriżi u lit-Taljani, lis-Slovakki u lill-Griegi. Ma għandux ikollna illużjonijiet. Illum, irridu nistrieħu prinċipalment fuqna nfusna. Id-dinja ta' madwarna ma għandhiex l-intenzjoni li tgħin lill-Ewropa. Ħafna mill-ġirien tagħna għandhom problemi ferm ikbar x'jittrattaw, u xi wħud minnhom iħarsu b'sodisfazzjoni lejn il-problemi li laqtuna. Għalina, ir-refuġjati huma nies speċifiċi, individwi, li jistennew l-għajnuna tagħna. Madankollu, hemm forzi madwarna li jqisu l-mewġa ta' refuġjati sempliċiment bħala attività li ma jridux iċappsu jdejhom biha jew pedina f'negozjati politiċi. Ftit ftit qed nassistu għat-twelid ta' forma ġdida ta' pressjoni politika, u xi wħud saħansitra jsejħulha tip ġdid ta' gwerra ibrida, li fiha, il-mewġ migratorju sar għodda, arma kontra l-ġirien. Dan jeħtieġ sensittività u responsabbiltà partikolari min-naħa tagħna. Ilkoll tafuh il-kunċett tal-etika tar-responsabbiltà mix-xogħlijiet ta' Weber, mhux Manfred iżda Max. Illum, l-etika tar-responsabbiltà teħtieġ li nibqgħu lura mill-estremitajiet. U b'estremitajiet qed nirreferi kemm għar-retorika kontra l-immigrazzjoni fuq naħa, u min-naħa l-oħra, li nistiednu lil dawk kollha li jixtiequ jiġu hawn, minkejja l-fatt li ma nistgħux nilqgħuhom kollha taħt is-saqaf tagħna. Fl-aħħar mill-aħħar irridu nifhmuha - illum miljuni ta' refuġjati u migranti potenzjali qegħdin joħolmu fuq l-Ewropa - mhux biss dawk mis-Sirja, iżda wkoll mill-Afrika, l-Afganistan, il-Pakistan, l-Iraq u postijiet oħra. Għal kull refuġjat, l-aċċess faċli għall-Ewropa u n-nuqqas ta' fruntieri esterni saru, minbarra l-"Wilkommen politik," kalamita li tattirahom lejna. Matul iż-żjarat tiegħi fir-reġjun, ma' kulmin tkellimt, Presidenti jew refuġjati fil-kampijiet, fit-Turkija, il-Ġordan, jew l-Eġittu, ġejt imwissi kontra ħaġa waħda: illum, rebħa potenzjali tar-reġim ta' Assad hi aktar probabbli minħabba l-involviment tal-Iran u r-Russja fis-Sirja, u dan ser iwassal għall-mewġa migratorja li jmiss. Ilbieraħ, dan il-messaġġ ġie kkonfermat mill-President Erdoğan. Skont estimi Torok, jista' jkun hemm tliet miljun refuġjat potenzjali ieħor minn Aleppo u l-viċinat tiegħu. Id-dikjarazzjoni ta' solidarjetà dejjem tintlaqa' b'applaws, filwaqt li l-appell għar-responsabbiltà u s-sens komun kważi qatt ma jintlaqa' bl-istess mod. Is-solidarjetà fil-prattika hi ferm aktar diffiċli mill-priedki li jsiru dwarha. Qed nitkellem bħala prattikant fil-qasam b'għexieren ta' snin ta' esperjenza. Proprju minħabba f'hekk, qed nitlobkom ilkoll biex turu responsabbiltà u sens komun. L-ewwel kmandament illum hu li nerġgħu nieħdu l-kontroll fuq il-fruntieri esterni tal-UE bħala ta' politika migratorja effettiva, umanitarja u sikura. Għada, fil-Parlament Ewropew ser tisimgħu lil Angela Merkel u lil Francois Hollande. Ilkoll konxji kemm niddependu minnhom. F'din is-sitwazzjoni ta' kriżi, it-tnejn urew imġiba morali ammirevoli, li lkoll napprezzaw ħafna. Għada, jeħtieġ li jgħaddu minn eżami saħansitra iktar diffiċli: eżami dwar ir-responsabbiltà għall-protezzjoni tal-komunità politika Ewropea u l-fruntieri esterni tagħha. Jekk ifallu, huma, u aħna lkoll inkunu responsabbli għat-tfaċċar mill-ġdid ta' ħitan u konfini fuq il-fruntieri interni tagħna, hawnhekk fl-Ewropa. Fl-aħħar nett, jeħtieġ li nitkellmu ċar u tond: L-Ewropa mingħajr il-fruntieri esterni tagħha hi ekwivalenti għall-Ewropa mingħajr Schengen. L-Ewropa mingħajr il-fruntieri esterni tagħha ser issir ambjent fertili għat-trawwim ta' biża' f'kull wieħed u waħda minna. U dan, illum jew għada, ser iwassalna għal katastrofi politika. Dak li ċ-ċittadini jistennew mill-politikanti, l-ewwel u qabel kollox, hu li jkunu effettivi u determinati. Jekk il-mexxejja tal-politika konvenzjonali dan ma jifhmuhx, il-poplu ser jibda jfittex forom differenti ta' tmexxija, radikali u bla ħniena. Dan peress li dak li l-poplu jrid mill-mexxejja tiegħu, l-ewwel u qabel kollox, hu garanzija ta' ordni u sigurtà għall-komunità proprja. Jew naċċettaw l-isfida, jew inkella jkun hemm oħrajn li jieħdulna postna. Il-kju ta' politikanti b'sens kbir ta' superjorità hu pjuttost twil. Iżda għad fadal iż-żmien biex inwaqqfuhom. U dan jiddependi kompletament minna. Grazzi.